Minivacanța care abia s-a incheiat a adus un mare flux de turiști români și străini pe Litoralul românesc, potrivit datelor prezentate marți de secretarul general al Federaţiei Patronatelor din Industria Ospitalităţii din România (FPIOR), Corina Martin.
Peste 70.000 de turişti români şi străini s-au aflat în hotelurile şi apartamentele de vacanţă de pe Litoralul românesc, în perioada 25 aprilie - 6 mai, în primul interval oficial de deschidere a sezonului Litoral 2024.
"Vremea s-a arătat nefavorabilă în primul interval, ce a cuprins tradiţionala perioadă 30 aprilie - 2 mai, altfel am fi avut chiar şi mai mulţi turişti sosiţi la mare. (...) Majoritatea tinerilor şi a celor care aveau deja bilete şi planuri la Festivalul de muzică electronică Sunwaves, la petrecerile din cluburile de noapte din Mamaia sau la Festivalul gastronomic "Festivalul du Bonheur" au venit către mare, independent de starea vremii", a menţionat Martin, într-o declaraţie transmisă marţi Agerpres.
Potrivit acesteia, Litoralul este, în orice ţară, o destinaţie meteo dependentă, de aceea "evenimentele mari şi cu tradiţie trebuie păstrate şi atrase către Litoral, pentru a elimina condiţia de afectare meteorologică".
"Mamaia şi Mamaia Nord, Vama Veche şi Costineşti sunt cele trei destinaţii cu care, şi de această dată, s-a deschis sezonul, acestea fiind, de fapt, capitalele consacrate ale distracţiei", a adăugat oficialul FPIOR.
Martin a precizat că Vama Veche a avut cel mai mare grad de ocupare din totalul locurilor de cazare, de peste 90%, iar Mamaia a atras cel mai mare număr de turişti, ca în fiecare an, datorită celei mai mari capacitaţi de locuri de cazare, din totalul staţiunilor.
Totodată, Festivalul de muzică electronică Sunwaves cu care se deschide de obicei sezonul a atins 90% turişti străini, din totalul participanţilor, cu peste 35.000 participanţi ca trafic per total perioadă. "Încă o dată, se dovedeşte că un eveniment internaţional solid organizat şi promovat atrage atenţia vest europenilor cu mult mai mult decât ar putea să o facă hotelurile, restaurantele, destinaţia în sine şi reprezintă un adevărat catalizator de atenţie şi de atractivitate, pentru un segment important de turişti şi fani ai acestui gen de muzică", a subliniat Corina Martin.
Festival du Bonheur a încheiat primul eveniment al sezonului cu un bilanţ în creştere, conform organizatorilor, "chiar dacă nu una foarte mare".
Concertele organizate în Mamaia şi în Constanţa, deschiderea programului la Telegondola Mamaia şi alte evenimente în restaurante şi în hoteluri au atras, de asemenea, imaginea unei destinaţii care s-a pregătit pentru primii săi turişti oficiali.
Vremea frumoasă înregistrată în al doilea interval, din jurul sărbătorii Pascale ortodoxe, a atras la mare chiar mai mulţi turişti decât înregistrăm de Paşte, în oricare alt an.
"Apropierea intervalului 1- 2 mai de Sărbătoarea de Paşte a permis românilor să îşi aleagă, din mai multe opţiuni, o perioadă anume, potrivită pentru prima lor escapadă la mare şi a repartizat diferit numărul turiştilor, pe un interval mai lung, de 5-6 nopţi de cazare, în total, şi nu de doar 2-3 nopţi, cum s-ar fi întâmplat în mod tradiţonal". Ca noutate - am înregistrat un număr încurajator de mare de turişti străini şi mai ales americani, care au venit independent către Constanţa, deşi aflaţi în sejur în Bucureşti şi care ne-au solicitat croaziere pe mare, Tur de oraş Constanta şi vizite ghidate în Dobrogea", a spus Martin.
În intervalul de Paşte, numărul turiştilor familişti sau familişti cu copii, care au ales să ia "Lumina de la malul mării", a fost în creştere, notează organizaţia de profil.
Agenție de turism: Vacanțele s-au scumpit chiar și cu 20%
„Pe litoral s-a înregistrat ușoară scădere față de anul trecut, iar gradul de rezervare în Mamaia, Mamaia Nord, Eforie Nord, Costinești și Vama Veche nu a depășit 60% din totalul locurilor de cazare”, a informat marți agenția de turism Bibi Touroperator. La acest lucru a contribuit vacanța prelungită cu puntea dintre cele două sărbători și vremea extrem de capricioasă la începutul intervalului, cu ploi și temperaturi scăzute, dar și faptul că nu toate unitățile de cazare au fost deschise.
Delta Dunării s-a bucurat de un interes major pentru vacanța de Paște, cât mai aproape de natură și de specificul unic al Rezervației Biosferei, vânzările crescând în medie cu 15% față de anul trecut. Rezervările last minute au fost preferate de către turiștii indeciși sau în așteptare de reduceri pe ultima sută de metri.
Față de perioada similară a anului trecut, tarifele pachetelor turistice au înregistrat creșteri cuprinse între 10 si 20%, în funcție de destinație și de serviciile oferite. Mare parte dintre turiști au ales să rezerve încă din toamna anului trecut prin programul "Înscrieri Timpurii", cu reduceri consistente, care practic au anulat majorările de tarife. În plus, aproape 30% din pachetele achiziționate au fost achitate cu vouchere de vacanță, prin același program. Au prezentat interes hotelurile cu oferte tematice, meniuri pascale, vânătoare de ouă pentru cei mici, muzică live, acces gratuit la toate facilitățile unității.
Tarifele au început de la 475 lei / cameră pentru 3 nopți la un hotel de 3* fără servicii de masă pe litoral și au ajuns până la 5000 lei / cameră pentru 3 nopți la un hotel de 5* din Băile Felix cu toate mesele incluse, pachet de băuturi, acces la Aquapark și programe artistice live.
”Practic, o dată cu minivacanța dublă, de 1 Mai – Paște, a început sezonul turistic estival 2024. Turiștii merg în România, în tot mai multe localități turistice care s-au dezvoltat în ultimii ani. Fie sunt fideli stațiunilor în care merg de ani de zile, fie “vânează” noutățile care apar an de an, hoteluri, restaurante sau centre spa noi, festivaluri, sau atracții interesante de agrement. Litoralul e meteo dependent de vremea frumoasă. Turiștii vin la mare, dar evenimentul bate vremea”, a declarat Adrian Voican, președinte Bibi Group4Travel.
Gastronomia autentic românească, tradițiile populare, atracțiile turistice și evenimentele locale au fost printre preferințele celor care au ales să petreacă Sărbătorile Pascale în România.